Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанска иницијатива Охрид SOS, поднесена против Решението на Општина Охрид бр.У1 03-323 од 06.05.2022 година, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 31.05.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Граѓанска иницијатива Охрид SOS, поднесена против Решението на Општина Охрид бр.У1 03-323 од 06.05.2022 година, заведена во архивата на Агенцијата под бр.08-92 од 16.05.2022 година по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Граѓанската иницијатива Охрид SOS како што се наведува во Жалбата на 09.03.2022 година преку електронска пошта поднела Барање за пристап до информации од јавен карактер до Општина Охрид, со кое побарала по е-маил да и се достават следните информации:

“ 1. Врз основа на точка 48 од 103. Седница на Владата, а имајќи го вид задолжението од 69. Седница, дали Општина Охрид постапила понатаму и дали е преиспитано одобрението за градба?

2. Да ни се достави ваш документ со бр.09-3773/1 од 15.04.2021г.

3.Да ни се достави ваш документ со бр.09-5572/3 од 14.07.2021 година.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-92 на 04.04.2022 година.

Агенцијата со електронски допис бр.08-92 од 04.04.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата на 11.04.2022 година достави е-маил, заведен во Агенцијата под бр.08-92 во прилог на кој го достави Одговорот на жалба бр.03-5005/1 од 11.04.2022 година, додека на 13.04.2022 година исто така преку електронска пошта го достави и Решението на Општина Охрид Уп1. Бр.03-256 од 13.04.2022 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи и на 19.04.2022 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган,** со укажувања како Имателот правилно да постапи по Барањето.

На 06.05.2022 година Имателот на информации до Агенцијата достави Допис заведен во Архивата на Агенцијата под бр.08-92. Во Дописот е наведено: “..Во прилог на овој меил Ви се доставува Решение бр.03-323 од 06.05.2022 година, по Решение бр.08-92 од 19.04.2022 година на Агенцијата за заштита на правото на слободен пристап до информации од јавен карактер. Во прилог го достави наведеното Решение со кое се уважува барањето за слободен пристап до информации од јавен карактер на барателот Охрид СОС.

Барателот на информации на 16.05.2022 година до Агенцијата достави Втора жалба, заведена под бр.08-92, изјавена против Решението на Општина Охрид бр.У1 03-323 од 06.05.2022 година.Во Жалбата меѓу другото е наведено: “...по поднесена жалба до АСПИ, добивме одговор-решение УП1 бр.03-256 кое не ги содржеше бараните информации, на што и укажавме. На ден 18.04.2022 г. добивме меѓуопштински допис со бр. 20-3221/3 од 17.03.2022г. со придружна документација. Со оглед на тоа што и во него не беше доставена комплетна информација, на 20.04.222 година доставивме барање за комплетирање кое гласаше: Нема одговор на бараната информација под точка 1 од нашето барање.....Во документот со бр.09-3773 од 15.04.2021-ваш допис до Министерството за транспорт и врски-стои дека информацијата е во прилог на истиот. Се подразбира дека во барањето се бара целиот допис на Општина Охрид до Министерството, а не само информација за доставување. Бараме да се достави целосниот одговор“. На 06.05.2022 г. добивме решение со број 03-323 во кој бараните информации повторно не беа доставени ...“

Агенцијата, преку е-маил заведен под бр.08-92 од 16.03.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 19.05.2022 година до Агенцијата достави допис, заведен во Агенцијата под бр.08-92, каде е наведено: “..Во прилог ви се доставува дополнително решение УП 03-323 од 18.05.2022 година по пристигнат одговор од сек за урбанизам“. Во прилог го достави Дополнителното Решение уп. 03-323 од 18.05.2022 година и сите списи во врска со предметот.

На 31.05.2022 година, Барателот на информации преку е-маил ја извести Агенцијата дека: „..Потврдуваме дека во однос на ова барање и в.в со ваше решение 08-92, Општина Охрид ги достави бараните информации во целост“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**